Молитвы о детях. Тебе вручаю чадо мое

По благословению Митрополита Санкт-Петербургского и Ладожского

ВЛАДИМИРА

Молитвы о даровании детей

Молитва супругов о даровании детей

Услышь нас, Милосе́рдный и Всемогу́щий Бо́же, да молением нашим ниспослана будет благодать Твоя́. Будь милостив, Го́споди, к молитве нашей, вспомни закон Твой об умножении рода человеческаго и будь милостивым Покровителем, да Твое́ю помощью сохранится Тобо́ю же установленное. Ты властною силою Твое́ю из ничего все сотворил и положил начало всего в мире существующего – сотворил и человека по образу Свое́му и высокою тайною освятил союз супружества в предуказание тайны единения Христа́ с Церковью. Призри, Милосе́рдный, на рабов Твои́х сих (имена), союзом супружеским соединенных и умоляющих о Твое́й помощи, да будет на них милость Твоя́, да будут плодовиты и да увидят они сыны сынов своих даже до третьяго и четвертаго рода, и до желаемой старости доживут и войдут в Ца́рство Небе́сное, чрез Го́спода нашего Иису́са Христа́, Которому всякая слава, честь и поклонение подобает со Святы́м Ду́хом во веки. Ами́нь.

День памяти 5/18 сентября

О святии угодницы Бо́жии, пророче Захарие и праведная Елисавето! Подвигом добрым подвизавшеся на земли, восприяли есте на небесех венец правды, егоже уготовал есть Го́сподь всем любящим Его. Те́мже взирающе на святый ваш образ, радуемся о преславнем скончании жительства вашего и чтим святую память вашу. Вы же, предстоя Престолу Бо́жию, приимите моления наша и ко Всемилостивому Богу принесите, о еже простити нам всякое прегрешение и помощи нам стати противу кознем диавольским, да избавльшеся от скорбей, болезней, бед и напастей и всякаго зла, благочестно и праведно поживем в нынешнем веце и сподобимся предстательством вашим, аще и недостойни есмы, видети благая на земли живых, славяще Единаго во святых Своих славимаго Бо́га, Отца́ и Сы́на и Свята́го Ду́ха, ныне и во веки веков. Ами́нь.

О праведных Захарии и Елисавете

Праведные супруги, «поступая по всем заповедям Госпо́дним беспорочно», страдали неплодием, что считалось в ветхозаветные времена наказанием Бо́жиим. Получив весть от ангела о том, что жена родит сына, св. Захария усомнился в этом и был наказан немотой. Когда праведная Елисавета родила сына, его назвали Иоанном.

Пророк Захария был убит по повелению Ирода, через сорок дней скончалась и праведная Елисавета.

Праведным Захарии и Елисавете особо молятся о помощи в трудных родах и в супружеском неплодстве или бесчадии.

Акафист святым и праведным Богоотцам Иоакиму и Анне

День памяти 9/22 сентября

Кондак 1

Избраннии от человеческаго рода прародителие Христо́вы, рождшии преблагословенную Богоотроковицу, из Нея же по плоти Сын Бо́жий родися, святии и праведнии Богоотцы́ Иоакиме и Анно! Яко имущии дерзновение велие ко Христу́ Богу, и выну предстоящии престолу Его небесному, Тому прилежно молитеся от бед нам избавитися, да выну зовем вам: Ра́дуйтеся святии и праведнии Богоотцы́ Иоакиме и Анно.

Икос 1

А́нгел предстатель послан бысть к вам от Бо́га, святии и праведнии Богоотцы́ Иоакиме и Анно, егда о бесплодии своем ов убо в пустыни, ова же в саду своем сетовасте, к Богу молитву возносяще и тако благовестие радостное принесе бесплотный, яко родити имате Дщерь Преблагословенную, о Ней же возблагословится весь род человеческий, с ним же и мы вам радостное приносим хваление:

Ра́дуйтеся, корене Давидова стопроцветшия розги винограда животнаго;

Ра́дуйтеся, родшии Дщерь, от всех родов преблагословенную.

Ра́дуйтеся, воплощшагося Сы́на Бо́жия прародителие всечестнии;

Ра́дуйтеся, таинства от века утаеннаго проявителие всеизряднии;

Ра́дуйтеся, утехи израилевы ближайшии по плоти сродницы;

Ра́дуйтеся, обетованнаго миру Спасителя единокровнии южицы.

Ра́дуйтеся, святии и праведнии Богоотцы́ Иоакиме и Анно.

Кондак 2

Видев себе святый Иоаким, во храме Иерусалимстем бесплодия ради от архиерея уничиженна, зело опечалися и в горести души своея в пустыню к своим стадом удалися, и тамо со многими слезами тепле ко Го́споду моляшеся, да сподобит его отцем своему чаду нарещися, и тако к молитве же пост прилагаше, и в сокрушении сердца Вседержителю Богу взываше: Аллилу́иа.

Икос 2

Силу горести мужа своего святая Анна уведевши, в дому своем седящи, горце плакася и моляшеся ко Го́споду, да поношение бесплодия от нея отъимет. Мы же толикое терпение праведных поминающе воззовем:

Ра́дуйтеся, Богоизбранная двоице, Единому от Троицы, Ма́терь по плоти породившая;

Ра́дуйтеся, Зиждителю вашему Родительницу непорочную произведшии.

Ра́дуйтеся, супрузи благословеннии, Преблагословенную в женах Дщерь воспитавшии;

Ра́дуйтеся, в бесплодии вашем от Го́спода услышании.

Ра́дуйтеся, яко слезныя молитвы ваша проникоша небо и во ушию Бо́га Израилева достигоша;

Ра́дуйтеся, яко поношение ваше временное во славу вечную на небеси и на земли изменися.

Ра́дуйтеся, святии и праведнии Богоотцы́ Иоакиме и Анно.

Кондак 3

Силою Бо́жиею преисполнен, явися ангел Господень святому Иоакиму в пустыни и рече ему: услыша Бог молитву твою и изволи дати тебе благодать Свою, се бо жена твоя Анна зачнет, и породит тебе Дщерь, о Ней же всему миру будет радость: сия рек бесплотный, повеле ему ко храму Иерусалимскому паки отъидти, идеже он супругу свою молящуся обрящет, с нею же вкупе да воспоет тамо хвалебную песнь Богу Израилеву: Аллилу́иа.

Икос 3

Имущи скорбь велию в сердце своем, Анна святая, и в вертоград дома своего вшедши, виде гнездо птичье на древе сооружено, птенцы малыя в нем лежащия, абие моления к молениям прилагати потщася, да сподобит ю Го́сподь матерь чаду быти. И се явися ей ангел Господень глаголя: услышана есть молитва твоя и воздыхания твоя проидоша облаки, слезы же твоя пред Бо́га внидоша: се зачнеши и родиши Дщерь Преблагословенную, о Ней же возблагословятся вся колена земная, и Тою дастся спасение всему миру, наречется же имя Ей Мария: таковое ангельское всерадостное благовещение поминающе воспоим Богоотцем таковыя;

Ра́дуйтеся, супрузи праведнии, от Бо́га свыше предизбраннии;

Ра́дуйтеся, во всех заповедех Госпо́дних без порока ходившии.

Ра́дуйтеся, в скорби вашей временней утешение вечное получившии;

Ра́дуйтеся, паче чаяния вашего десницею Бо́жиею превознесеннии.

Ра́дуйтеся, яко во смирении вашем и скорби, помяну вы Го́сподь;

Ра́дуйтеся, яко сподобистеся прародителие Сыну Бо́жию быти.

Ра́дуйтеся, святии и праведнии Богоотцы́ Иоакиме и Анно.

Кондак 4

Бурею сомнения Иоаким праведный содержим и о благовестии ему ангела недоумевая, абие во град Иерусалим отъиде, идеже пред враты храма святую Анну обрете, Го́спода вельми славословящую и радость ангельскаго явления и о чаде проречения ему возвещающу, тем же и о своем видении супружнице благовестив, вкупе с нею возопи ко Го́споду: Аллилу́иа.

Икос 4

Слышавше сродницы и знаемии о преславном святыя Анны зачатии Бо́га Израилева славляху, Анна же богомудрая, плод чрева своего на служение Богу обрече, теплое благодарение Господеви возношаше, мы же светло всеславное зачатие Богоотроковицы Марии воспевающе, Тоя святым родителем глаголем сице:

Ра́дуйтеся, радостнии нам грядущаго в мир Искупителя провозвестницы;

Ра́дуйтеся, присно поминаемии чаемаго Спасителя праотцы.

Ра́дуйтеся, чрез Дщерь вашу Благословенную, слову Бо́жию плоть взаимодавшии;

Ра́дуйтеся, Бо́га воплощенна Внука себе нарицающии.

Ра́дуйтеся, велией благочестия тайны достойнии служителие;

Ра́дуйтеся, Бо́жия к человеком снисхождения всеизряднии посредницы.

Ра́дуйтеся, святии и праведнии Богоотцы́ Иоакиме и Анно.

Кондак 5

Богосветлую звезду явльшую Солнце правды Христа́ Бо́га, Пресвятую Богородицу, плотию родити сподобистеся, и вожделенное имя Богоотцев приясте Иоакиме и Анно всеблажении, о Ея же рождестве святем небо и земля возрадовашася, и весь род человеческий освятися, вопия дивному во святых Своих Богу Израилеву: Аллилу́иа.

Икос 5

Видевше родителие от них родшуюся Богоотроковицу Марию, Зиждителеву же Ма́терь, яко кивоту Бо́жию, благоговейно Той послужиша, темже и нас, к вам молитвенно припадающих, не отвратитесь, глаголющих:

Ра́дуйтеся, в рождестве Богоотроковицы Марии светло возликовавшии;

Ра́дуйтеся, видением Богоотроковицы услажденнии.

Ра́дуйтеся, слышанием Ея умиленнии;

Ра́дуйтеся, по сих от архиерея Бо́жия благословеннии и ублаженнии.

Ра́дуйтеся, Агницу Непорочную в дому своем добре упасшии;

Ра́дуйтеся, Агнца и Пастыря Ма́терь во Дщерь себе приемшии.

Ра́дуйтеся, святии и праведнии Богоотцы́ Иоакиме и Анно.

Кондак 6

Проповедницы чудес Бо́жиих явистеся святии, егда обет свой Богови совершисте и трилетнюю Богоотроковицу Марию в храм Бо́жий со славою введосте, да обитает тамо во Святая святых, о сих убо радостно Богу отец ваших славословия песнь воспевати потщастеся: Аллилуия.

Икос 6

Воссия Богоотроковица яко луна полная в честнем Своем в храм Господень вхождении, Ея же чистоте ангелы удивляхуся, и архиерей Бо́жий Захария прием Ю от рук ваших, святии Иоакиме и Анно, во внутренняя Святая святых с честию введе, яко воистину одушевленный Бо́жий кивот, вас же по достоянию ублажи хваленьми таковыми:

Ра́дуйтеся, радость всемирную роду человеческому породившии;

Ра́дуйтеся, Виновницу человеческаго обновления воспитавшии.

Ра́дуйтеся, в храм Господень кивот одушевленный Бо́жий приведшии;

Ра́дуйтеся, Дщерь вашу Святую, во Святая святых вместившии.

Ра́дуйтеся, Богу, воплотитися хотящему, сродницы являющиися;

Ра́дуйтеся, ангелом собеседницы бывшии.

Ра́дуйтеся, святии и праведнии Богоотцы́ Иоакиме и Анно.

Кондак 7

Желание души твоея исполнив, и обет твой Богови воздав, Иоакиме преблаженне в старости добрей свято и праведно жизнь земную о Господе скончал еси. Тем же ныне Тому и о нас сотвори молитву, да благую, мирную и непостыдную кончину получити сподобимся, зовуще Ему: Аллилу́иа.

Икос 7

Новое и богоугодное житие во вдовстве твоем Анно святая, провождала еси у храма Бо́жия приметающися и Святей и Преблагословенней Дщери твоей сослужащи, тем же яко истинную и богоугодную вдовицу, Христову же прабабу тя восхваляем, вкупе же и мужа твоего, Богоотца Иоакима, усердно чествуем и с любовию песни таковыя вам приносим:

Ра́дуйтеся, праведницы, их же правда яко солнце сияет во веки;

Ра́дуйтеся, ангелом друзи, сожителие святым и приснии Богу.

Ра́дуйтеся, ближнии Небеснаго престола предстоятелие;

Ра́дуйтеся, дерзновение велие ко Христу́ Богу имущии.

Ра́дуйтеся, церкве на Небеси торжествующия украшение;

Ра́дуйтеся, церкве воинствующия на земли доброе заступление.

Ра́дуйтеся, святии и праведнии Богоотцы́ Иоакиме и Анно.

Кондак 8

Странствие земное совершив, святая и праведная Анно, на руках пребожественныя твоей Дщери, Богородицы Марии, сном смертным почила еси и к Богу со упованием преставилася еси, тем же святое успение твое славяще, молим тя о богопраматерь всечестная, да егда и мы сном смертным усыпати начнем, умоли Спаса Христа́, кротко душу нашу от тела отделити и бесовския власти ю избавити, спасения же вечнаго нас удостоити, да зовем Ему в радости святых: Аллилу́иа.

Икос 8

Весь мир христианский блажит вас по достоянию, святии и праведнии Богоотцы́ Иоакиме и Анно, и молитвенно ваша честная имена прославляет, Церковь же Христо́ва светло память вашу празднует и песни хвалебныя вам приносит сице:

Ра́дуйтеся, светильницы мрак душ наших благодатно озаряющии;

Ра́дуйтеся, от горних высот славы вашея к земнородным милостиво приницающии.

Ра́дуйтеся, Богородице Марии сомолитвенницы всегдашнии;

Ра́дуйтеся, Христа́ Бо́га умилостивителие многомощнии.

Ра́дуйтеся, любовь и веру к вам имущих от всяких бед спасающии;

Ра́дуйтеся, молитвенно на помощь вас призывающих от напрасныя и наглыя смерти избавляющии.

Ра́дуйтеся, святии и праведнии Богоотцы́ Иоакиме и Анно.

Кондак 9

Вси ангели Бо́жии и лицы святых Бо́жиих на небеси вас, святии и праведнии Богоотцы́ Иоакиме и Анно, целуют, роди же человечестии на земли молитвенными песньми вас похваляют и о предстательстве вашем благодарно вопиют Богу: Аллилу́иа.

Икос 9

Витийства наша не довлеют к достойней вам похвале, святии прародителие Христо́вы: обаче вы, милостивы суще, и наша убогая хваления не отвратите, но будите о нас теплии предстателие и молитвенницы ко Го́споду, вашими святыми молитвами скудость душ наших восполняюще, да благодарственне вам зовем:

Ра́дуйтеся, радости и славы вечныя вожделении нам ходатаи;

Ра́дуйтеся, благ временных и вечных усерднии нам пред Господем ходатаи.

Ра́дуйтеся, от смертоносныя язвы предстательством вашим верныя сохраняющии;

Ра́дуйтеся, тлетворныя ветры молитвами вашими разгоняющии.

Ра́дуйтеся, трясение земли и бури зельныя ходатайством вашим установляющии и в тишину прелагающии;

Ра́дуйтеся, во всяких бедах и злоключениих на помощь к нам ускоряющии.

Ра́дуйтеся, святии и праведнии Богоотцы́ Иоакиме и Анно.

Кондак 10

Спасения душевнаго желающим и о сем усердно подвизающимся, помощницы блазии святии и праведнии Богоотцы́ Иоакиме и Анно явистеся, ов убо иноком, ова же инокинем и хранители именуетеся, общее моление за всех верных Богу приносяще, да вси благодарственно зовут прославльшему вас во вселенней Царю Славы Христу́: Аллилу́иа.

Икос 10

Стеною молитв ваших небесных, святии и праведнии Богоотцы́ Иоакиме и Анно, сохраняйте и ограждайте нас от искушений врага диавола, ищущаго душевней погибели нашей: вемы бо, вемы, яко много может молитва ваша пред лицем Христа́ Бо́га нашего, вашего же по плоти Внука, Его же умоляти не престайте о всех, с любовию вас почитающих и вопиющих:

Ра́дуйтеся, маслина благоплодная, елей Мати Бо́жией обильно нам источающая;

Ра́дуйтеся, кипариси двое благосеннолиственнии, зной страстей наших в покои бесстрастия приводящии.

Ра́дуйтеся, виссоне и багряницо, из них же скиния Бо́жия селения соорудися;

Ра́дуйтеся, горлицы единосупружнии, Голубицу Непорочную произведшии.

Ра́дуйтеся, со Дщерию вашею, всех Царицею вечно царствующии;

Ра́дуйтеся, в Сионе горнем в обители Ея небесней светлоторжествующии.

Ра́дуйтеся, святии и праведнии Богоотцы́ Иоакиме и Анно.

Кондак 11

Пение наше хвалебное милостивно приимите, и щедрот ваших молитвенных нас не лишите, о, святии прародителие Христо́вы Иоакиме и Анно, аще и недостойнии есмы грехов ради наших, вашего святаго заступления: обаче яко блази и всещедри суще, сие нам подадите, и помозите нам покаянием очиститися от скверны греховныя, да в чистоте сердец воспоем Создателю нашему хвалебную песнь: Аллилу́иа.

Икос 11

Светоподательныя два светильника, всемирную свещу возжегшия, познаим святых Богоотец Иоакима и Анну, о братие, и сиянием тех небесныя славы озаряеми, воспоим им таковыя:

Ра́дуйтеся, славнейшую без сравнения серафим воспитати удостоившиися;

Ра́дуйтеся, лучами благодати Бо́жия осиянии.

Ра́дуйтеся, благоухания духовнаго преисполненнии;

Ра́дуйтеся, фимиам молитв ваших о всем мире христианстем Богу приносящии.

Ра́дуйтеся, с Богородицею Мариею и предтечею Иоанном у престола Христо́ва выну предстоящии.

Ра́дуйтеся, святии и праведнии Богоотцы́ Иоакиме и Анно.

Кондак 12

Благодать Бо́жию и милость нам подати, прощение же грехов и исправления жития ниспослати просите нам у Го́спода, святии Богоотцы́ Иоакиме и Анно, и непрестайте о нас пред лицем Вседержителя Бо́га моляще, яко стяжавшии к Нему дерзновение многое. О сем усердно к вам припадающе, яко присных предстателей и заступников наших просим и благоумиленно зовем всех Творцу: Аллилу́иа.

Икос 12

Поюще многомощное предстательство ваше к Богу, Иоакиме и Анно праведнии, величаем возвеличившаго вас Христа́ Го́спода, воспеваем и рожденную от вас Пренепорочную Его Ма́терь, вам же от усердия нашего сия достодолжныя похвалы приносим:

Ра́дуйтеся, от востока и до запада препрославленнии;

Ра́дуйтеся, стражие божественнии неусыпно бдящии в молитвах к Богу о всех верных.

Ра́дуйтеся, помощь вашу благодатную всяцей душе христианстей подающии;

Ра́дуйтеся, во благих моления и прошения благочестивых исполняющии.

Ра́дуйтеся, душевных и телесных недугов преизряднии и безмезднии целители;

Ра́дуйтеся, благ временных и вечных всеусерднии и благоприятнии нам ходатаи.

Ра́дуйтеся, святии и праведнии Богоотцы́ Иоакиме и Анно.

Кондак 13

Святии и праведнии Богоотцы́ Иоакиме и Анно! Молим вас со усердием и любовию, к подножию ног ваших припадающе: умолите Го́спода Бо́га, избавити нас от погибели вечныя грешником уготованныя, да милосердием Бо́га нашего спасаеми и вашими святыми молитвами поспешествуеми, благодарственно воспоем Ему ангельскую песнь: Аллилу́иа.

Этот кондак читается трижды, затем 1-й икос: «А́нгел предстатель…» и 1-й кондак: «Избраннии от человеческаго рода…».

Молитва

О приснославнии Христо́вы праведницы, святии богоотцы Иоакиме и Анно, предстоящии Небесному престолу Великаго Царя и велие дерзновение к Нему имущии, яко от Преблагословенныя Дщери вашея, Пречистыя Богородицы и Приснодевы Марии, воплотитися изволившему, к вам, яко многомощным предстателем и усердным о нас молитвенникам, прибегаем мы грешнии и недостойнии. Молите благость Его, яко да отвратит от нас гнев Свой, по делом нашим праведно на ны движимый, и да бесчисленныя прегрешения наша презрев, обратит нас на путь покаяния и на стезе заповедей своих да утвердит нас. Таже молитвами вашими в мире живот наш сохраните и во всех благих благое поспешение испросите, вся яже к животу и благочестию потребная нам от Бо́га дарующе, от всяких напастей и бед и напрасныя смерти, предстательством вашим нас избавляюще, и от всех враг видимых и невидимых защищающе, яко да тихое и безмолвное житие поживем во всяком благочестии и чистоте, и тако в мире временное сие житие прешедше, в вечный достигнем покой, идеже вашим святым умолением, да сподобимся Небеснаго Царствия Христа́ Бо́га нашего, Емуже со Отцем и Пресвятым Ду́хом подобает всякая слава, честь и поклонение во веки веков. Ами́нь.

Личное прошение праведной Анны о даровании дитя[1]

Горе мне, Го́споди! Кому я уподоблюсь? Ни птицам небесным, ни зверям земным: ибо и те приносят Тебе, Го́споди Бо́же, плод свой, я же одна неплодна. Увы мне, Го́споди! Я одна, грешная, лишена потомства.

Ты, Который даровал некогда Сарре в глубокой старости сына Исаака. Ты, Который отверз утробу Анны, матери пророка Твоего Самуила, призри ныне на меня и услыши молитвы мои. Прекрати печаль сердца моего и отверзи мою утробу, и меня, неплодную, соделай плодоносною, дабы рожденное мною мы принесли Тебе в дар, благословляя, воспевая и прославляя Твое милосердие.

О святых праведных Иоакиме и Анне

До старости прожили в любви и благочестии, но так и не имели детей. Наконец, все отвернулись от них, так как бесчадие считалось позором в Израиле.

Тогда праведные Иоаким и Анна наложили на себя пост и усилили молитвы, и А́нгел Господень явился им и возвестил о скором появлении ребенка. Вскоре у них родилась Дочь – Пречистая Дева Мария. Праведным Иоакиму и Анне молятся бездетные супруги, желающие иметь дитя.

Личное прошение праведной Анны (в желании иметь дитя мужского пола)

День памяти 30 августа/12 сентября

Кондак 1

Избранный угодниче Христов и чудотворче, преподобный отче Александре, воссиявый мирови, яко звезда благосветлая, жития твоего добротою и множеством чудотворений, восхваляем тя любовию в песнех духовных: ты же, яко имеяй дерзновение ко Го́споду, молитвами твоими от всяких нас бед свободи, да зовем ти: Ра́дуйся, преподобне Александре, Свирский чудотворче.

Икос 1

А́нгельский нрав имел еси, отче преподобне, и яко бесплотный, непорочно житие совершил еси на земли, дивный образ совершенства духовнаго нам оставив, да подражаем добродетелем твоим, и зовем ти сице:

Ра́дуйся, благочестивых родителей плод богодарованный;

Ра́дуйся, неплодие рождших тя разрешивый.

Ра́дуйся, сетование их на радость преложивый;

Ра́дуйся, от пелен Богом избранный.

Ра́дуйся, от утробы матерней на службу Ему представленный;

Ра́дуйся, от юности Его единаго всем сердцем возлюбивый.

Ра́дуйся, вся красная мира сего ни во чтоже вменивый;

Ра́дуйся, постом и бдением молитвенным плоть твою удручивый.

Ра́дуйся, непорочный сосуде Бо́жия благодати;

Ра́дуйся, жилище Ду́ха Свята́го, украшенное чистотою.

Ра́дуйся, мужу желаний духовных;

Ра́дуйся, главо, освященная десницею Всевышняго.

Ра́дуйся, преподобне Александре, Свирский чудотворче.

Кондак 2

Видя Го́сподь душу твою, яко ниву благовозделанную к плодоносию духовному, от юности к исканию единаго на потребу направи твой помысл, преподобне, темже любве ради Христо́вы, родителей твоих и дом отеческий оставил еси, и всякаго пристрастия суетнаго свободився, притекл еси в пустынную обитель Валаамскую на подвиги иноческия, зовый спасающему тя Богу: Аллилу́иа.

Икос 2

Разумом Богопросвещенным постигл еси суету и непостоянство мира сего, в немже радость сменяется скорбию, благополучие же наветуется бедами нечаянными. Те́мже вечных нетленных благ возжелел еси, отче преподобне, и сия взыскати потщался еси отречением мирских благ и вольною нищетою, подвигая нас звати тебе:

Ра́дуйся, пустыннаго безмолвия любителю;

Ра́дуйся, смирения и нестяжания рачителю.

Ра́дуйся, истиннаго самоотвержения совершенный образе;

Ра́дуйся, иноческаго равноангельскаго жития всеизрядное явление.

Ра́дуйся, правило веры и благочестия;

Ра́дуйся, зерцало терпеливаго послушания.

Ра́дуйся, безмолвие иноческое возлюбивый;

Ра́дуйся, слезы духовныя стяжавый.

Ра́дуйся, плачем временным блаженство вечное снискавый;

Ра́дуйся, молитвами непрестанными прилоги вражия сокрушивый.

Ра́дуйся, бдением и трудами плоть твою духови покоривый;

Ра́дуйся, постом и воздержанием страсти укротивый.

Ра́дуйся, преподобне Александре, Свирский чудотворче.

Кондак 3

Силою Всевышняго осененный и укрепляемый, в иночестем пострижении власов главы твоея, все плотское мудрование отложил еси, преподобне, и яко воин благоискусный, схиму иноческую в броню спасения стяжав, и непобедимым оружием Креста Христо́ва вооружився, крепко ратовал еси против врага невидимаго – диавола, смирением глубоким побеждая его вознесенную гордыню, и выну вопия ко Го́споду: Аллилу́иа.

Икос 3

Имея слез источник изобильный, угодниче Бо́жий, и умиления велию благодать, хлеб твой слезами орошал еси, и питие плачем растворял, от преизбытка желания Бо́жественнаго и любве ко Го́споду.

Те́мже и мы ублажаем тя звании сими:

Ра́дуйся, крепости и мужества тезоименитый подвижниче;

Ра́дуйся, ангелоподобный человече.

Ра́дуйся, Царя Небеснаго воине добропобедный;

Ра́дуйся, валаамския обители плод добрый.

Ра́дуйся, пустынножителю благоприятный;

Ра́дуйся, молитвенниче неусыпающий.

Ра́дуйся, постниче изрядный;

Ра́дуйся, безмолвниче дивный.

Ра́дуйся, подвигом древних Богоносных отцев последователю;

Ра́дуйся, их терпению и трудам подражателю.

Ра́дуйся, благовременно могилу себе ископавый;

Ра́дуйся, о смертнем часе непрестанно помышлявый.

Ра́дуйся, преподобне Александре, Свирский чудотворче.

Кондак 4

Буря искушений и устремлений диавольских не возможе поколебати храмины твоея душевныя, преподобне отче, основана бо бе на твердом камени веры во Христа́, и хранима трезвением и молитвами непрестанными, имиже выну противоборствовал еси врагу спасения человеческаго, и непреткновенно восходил еси по стезям добродетелей к совершенству духовному в меру возраста Христо́ва, воспевая Богу: Аллилу́иа.

Икос 4

Слышав похваляема себе от человек, убоялся еси превозношения суетнаго, отче Богомудре, и яко истинный смирения образ, умыслил еси убежати в пустыню неизведанную, на реку Свирь, на место свыше тебе указанное в видении чуднем, да тамо мирно и невозбранно единому Богу поработаеши, идеже мы сретаем тя благохвалении сими:

Ра́дуйся, смирившагося до рабия зрака Христа́ Го́спода благий последователю;

Ра́дуйся, святых Его заповедей усердный исполнителю.

Ра́дуйся, девственниче душею и телом;

Ра́дуйся, трудолюбче нелицемерный.

Ра́дуйся, презревый славу человеческую суетную;

Ра́дуйся, сокрушивый сети тщеславия и гордыни.

Ра́дуйся, поправый высокоумия душевредную прелесть;

Ра́дуйся, усвоивый себе святое смирение Христово.

Ра́дуйся, исполнивый все обеты иночества;

Ра́дуйся, украсивыйся дарами благодати Бо́жией.

Ра́дуйся, по благодати приемый власть на духи нечистыя;

Ра́дуйся, ни во чтоже вменивый тех устрашения и привидения.

Ра́дуйся, преподобне Александре, Свирский чудотворче.

Кондак 5

Светозарный луч озари в нощней темноте место пустынное, на немже вселитися пришел еси, преподобне, знаменуя собою светлость души твоея, и пламенеющее любовию ко Го́споду сердце твое, идеже благоприятно бысть Творцу твое произволение работати Ему в преподобии и святости, и пети Ему тамо хвалебную песнь: Аллилу́иа.

Икос 5

Видевше ангельстии чинове равноангельское житие твое, отче Богоблаженне, смирения твоего глубину, молитвы неотступность, воздержания твердость и велию ревность духа твоего о чистоте, удивишася и прославиша человеколюбца Бо́га, укрепляющаго немощное естество человеческое. Мы же ублажаем тя и зовем:

Ра́дуйся, светильниче пустынный, просветивый страну корельскую сиянием твоих добродетелей;

Ра́дуйся, иночествующих дивное украшение.

Ра́дуйся, крине благоуханный пустыннаго прозябения;

Ра́дуйся, древо благоплодное небеснаго насаждения.

Ра́дуйся, возлюбивый благолепие дому Бо́жия;

Ра́дуйся, в себе самем храм Триипостасному Бо́жеству уготовивый.

Ра́дуйся, преподобием и правдою одеянный;

Ра́дуйся, союзом добродетелей удобренный.

Ра́дуйся, помазание приемый от Свята́го Ду́ха;

Ра́дуйся, освященный сосуде благодати Бо́жией.

Ра́дуйся, рабе Христов, благий и верный;

Ра́дуйся, слуго Господень истинный.

Ра́дуйся, преподобне Александре, Свирский чудотворче.

Кондак 6

Проповедник подвигов твоих в пустыни Свирстей явился ловец зверей дивиих, иже гнав еленя в дубраве непроходимей, смотрением Бо́жиим обрете храмину твою, преподобне отче: видев же тя во плоти ангела, знамение благодатнаго озарения на лице своем носяща, страха и радости исполнися, и припад к честным твоим стопам, во умилении сердца возопи Зиждителю Богу: Аллилу́иа.

Икос 6

Воссиял еси в пустыни Свирстей Богосветлое светило, и на спасения стезю наставил еси многи души человеческия: яви бо тя Христо́с наставника и учителя иноком пустыннолюбивым, иже стекахуся к тебе, яко овцы к пастырю, могущу упасти их на пажити живоносней. Те́мже, яко сотворившаго и научившаго, чествуем тя сими похвальными словесы:

Ра́дуйся, источниче Богодухновенных учений;

Ра́дуйся, хранилище изобильнаго умиления.

Ра́дуйся, одушевленныя скрижали закона Господня;

Ра́дуйся, немолчный проповедниче Евангелиа Христо́ва.

Ра́дуйся, заповеди Госпо́дни исполнивый, и оным научивый учеников твоих;

Ра́дуйся, ленивых подвигнувый к исправлению твоими Христоподражательными нравы.

Ра́дуйся, немощных данною ти от Го́спода благодатию укрепивый;

Ра́дуйся, скорбящих сладостию твоих словес утешивый.

Ра́дуйся, грешных к покаянию направивый;

Ра́дуйся, юныя уцеломудривый.

Ра́дуйся, сострадания исполненный;

Ра́дуйся, в милости богатый.

Ра́дуйся, преподобне Александре, Свирский чудотворче.

Кондак 7

Хотя человеколюбец Го́сподь прославити место подвигов твоих, отче, посла ангела Своего благовестити тебе, яко будет на месте том обитель иноком во спасение, и в ней храм во имя Святыя Троицы. Ты же явлением бесплотнаго просвещен, с радостным трепетом внимал еси благовестию небесному, зовый в смирении духа Владыце А́нгелов и человеков: Аллилу́иа.

Икос 7

Новое знамение благоволения Бо́жия даровася тебе, Преподобне, егда безмолвствующу ти в избранней пустыни, в нощи свет велий облиста тя, и три мужа в одеждах светлых предсташа пред тобою, мир тебе дарующе и повелевающе, да устроиши тамо обитель иноческую, и в ней храм во имя Святыя Троицы. Дивяся убо сему пречудному в триех ангельских лицех Троическому явлению, зовем ти:

Ра́дуйся: таинниче Пресвятыя и Единосущныя Троицы;

Ра́дуйся, самовидче неизреченнаго Бо́жия явления.

Ра́дуйся, собеседниче светоносных ангельских сил;

Ра́дуйся, созерцателю лучезарнаго Бо́жественнаго видения.

Ра́дуйся, причастниче огнезрачнаго трисолнечнаго сияния;

Ра́дуйся, поклонниче Триипостаснаго Бо́жества.

Ра́дуйся, в смертнем телеси бессмертия зарею просвещенный;

Ра́дуйся, на земли небеснаго посещения удостоенный.

Ра́дуйся, смирением высокая стяжавый;

Ра́дуйся, нищетою богатую милость Господню улучивый.

Ра́дуйся, сеявый слезами радость присносущную;

Ра́дуйся, приемый исполнение обетований непреложных.

Ра́дуйся, преподобне Александре, Свирский чудотворче.

Кондак 8

Страннолепно явился ти на воздусе ангел Господень в мантии и куколе иночестем, указуяй место, на немже храм во имя живоначальныя Троицы имел еси создати в пустыни Свирстей, преподобне отче, егоже Бо́жиим поспешением совершив и освятив, со ученики твоими немолчныя хвалы воссылал еси в нем Господеви, зовый: Аллилу́иа.

Икос 8

Всего себе предав воле Господней, учениками твоими умоленный, священства благодать восприяти не уклонился еси, отче, аще и тужаше дух твой, ужасаяся высоты сея, но послушание явил еси духовным чадом твоим, подвизая их согласно звати тебе:

Ра́дуйся, бескровныя жертвы достойный совершителю;

Ра́дуйся, алтаря Господня благоговейный служителю.

Ра́дуйся, преподобнеи руце твои со многим дерзновением к Го́споду воздеявый;

Ра́дуйся, молитвы теплейшия от сердца чиста к престолу Вседержителя возносивый.

Ра́дуйся, образ благочестия бывый твоим учеником;

Ра́дуйся, мастию священства умащенная главо.

Ра́дуйся, вождю благоискусный воинов духовных;

Ра́дуйся, отче благомудрый общежития иноческаго.

Ра́дуйся, свеще, в молитве к Богу возженная;

Ра́дуйся, звездо, ко спасению путь верный показующая.

Ра́дуйся, маслино, елей милости Бо́жией источившая;

Ра́дуйся, чаша, жаждущих учения спасительнаго напоившая.

Ра́дуйся, преподобне Александре, Свирский чудотворче.

Кондак 9

Вси иноцы обители твоея в радостный трепет приидоша, егда устремление потока воднаго, на святую обитель твою движущееся, молитвою твоею укротил еси, и призыванием всесильнаго имене Иисус Христо́ва, бурному потоку тещи безвредно устроил еси на благую потребу иночествующих, еже видевше духовная чада твоя, всеумиленно возгласиша купно с тобою Богу: Аллилу́иа.

Икос 9

Витийство человеческое не довлеет изрещи обилие радости духовныя, еюже преисполнился еси, отче Богоносне, егда во время молитвы твоея нощныя, явися ти Пресвятая Богородица с ликом чинов ангельских и обетовании непреложными душу твою возвесели, яко присная Заступница обители твоея будет, снабдевающи и покрывающи ю по вся дни.

Те́мже и мы сия радостная тебе приносим глаголы:

Ра́дуйся, благоволением Богоматере осененный;

Ра́дуйся, посещением Царицы Небесе и земли утешенный.

Ра́дуйся, слышавый милостивыя от уст Ея глаголы;

Ра́дуйся, приемый обетование крепкаго Ея твоей обители заступления.

Ра́дуйся, любимиче Ея преискренний;

Ра́дуйся, избранниче Сы́на Ея и Бо́га.

Ра́дуйся, даром чудотворения облагодатствованный;

Ра́дуйся, будущая, яко настоящая провидевый.

Ра́дуйся, рыбарем ловитву чудесно умноживый;

Ра́дуйся, неплодным родителем чадородие даровавый.

Ра́дуйся, болящия здравы восставивый;

Ра́дуйся, тайная согрешения человеческия обличивый.

Ра́дуйся, преподобне Александре, Свирский чудотворче.

Кондак 10

Спасти хотя души ученик твоих, отечески назидал еси их, Богомудре, оваго словом, оваго примером жития твоего, с кротостию обличая, с любовию увещевая их преуспевати в благочестии и чистоте: наипаче же пред кончиною твоею, вся ко спасению душевному благопотребная заповедал еси им, и научил еси их в молитвах бодрствовати и немолчно пети Богу: Аллилу́иа.

Икос 10

Стена заступления быша молитвы твоя, чудотворче святый, всем с верою к тебе притекающим во всякой скорби, ибо чистоты ради твоея сердечныя, сила духовная от Бо́га тебе даровася, болящих исцеляти, бедствующим помогати, будущая прорицати, яко славити ближним и дальным величия Бо́жия, в тебе явленная, и звати тебе сице:

Ра́дуйся, недугов человеческих врачу немздоприемный;

Ра́дуйся, не токмо телесных, но и душевных болезней целителю изрядный.

Ра́дуйся, слепым прозрение даровавый;

Ра́дуйся, сляченных и увечных здравы сотворивый.

Ра́дуйся, бесных от диавольскаго удручения свободивый;

Ра́дуйся, исступленным ум здравый возвративый.

Ра́дуйся, покрытых струпами уврачевавый;

Ра́дуйся, печальных утешивый.

Ра́дуйся, бедствующим на помощь ускоривый;

Ра́дуйся, плененным и в темнице седящим ослабу и свободу явлением твоим даровавый.

Ра́дуйся, преподобне Александре, Свирский чудотворче.

Кондак 11

Пение всеумиленное принесл еси Пресвятей Троице во время кончины твоея, преподобне, и молитве сущей на устех твоих, предал еси святую душу твою в руце живаго Бо́га, Егоже от юности возлюбил еси, и Емуже до старости маститыя работал еси нелицемерно, темже со упованием благим радостно прешел еси к обителем небесным, со ангельскими лики пети триипостасному Богу: Аллилу́иа.

Икос 11

Мирную кончину твою видевше твои ученицы, великий угодниче Бо́жий, скорбь разлучения с тобою утешением благодатным раствориша, в уповании всесильнаго предстательства твоего горе у престола Бо́жия, идеже слышиши с любовию тебе зовущих:

Ра́дуйся, венец бессмертныя жизни от руки Вседержителя приемый;

Ра́дуйся, в чертозе небеснаго Домовладыки ликовствуяй.

Ра́дуйся, откровенным лицем славу Трисияннаго Бо́жества созерцаяй;

Ра́дуйся, со старцы белоризными Творцу покланяяйся.

Ра́дуйся, всесветлаго Царствия Христо́ва наследниче;

Ра́дуйся, Иерусалима горняго гражданине.

Ра́дуйся, небеснаго Сиона жителю;

Ра́дуйся, нерукотворенных скиний райских обитателю.

Ра́дуйся, по трудех временныя жизни, покой вечный получивый;

Ра́дуйся, блаженство, от века праведным уготованное, праведно восприявый.

Ра́дуйся, лучами невечерняго света свыше осиянный;

Ра́дуйся, долу величием чудес блистающий.

Ра́дуйся, преподобне Александре, Свирский чудотворче.

Кондак 12

Благодати причастна явися священная рака, содержащая многоцелебная мощи твоя, чудотворче святый, ихже по летех мнозех яви Го́сподь в недрах земных нетленными, исцеления неоскудно источающия, и всяк недуг врачующия силою Бо́га, дивнаго во святых Своих, дивно прославльшаго тя на небеси и на земли, Емуже воспеваем: Аллилу́иа.

Икос 12

Поюще радостную песнь хвалы и благодарения человеколюбцу Богу, прославльшему тя в стране российстей чудотворца дивнаго и милостиваго, молим тя, преподобне отче наш: буди ходатай к Нему и молитвенник присный о нас, зовущих ти:

Ра́дуйся, рода христианскаго заступниче;

Ра́дуйся, даров многоразличных сокровищница.

Ра́дуйся, покрове, Богом зданный;

Ра́дуйся, от Бо́га благодать исцелений восприявый.

Ра́дуйся, цвете нетления, облагоухавый святую Церковь;

Ра́дуйся, заре бессмертия, от гроба преславно воссиявшая.

Ра́дуйся, щедрот и милования струя неиссякаемая;

Ра́дуйся, благоутробия источниче неоскудеваемый.

Ра́дуйся, любве и сострадания явление многочудесное;

Ра́дуйся, телес наших благодарованное врачевание.

Ра́дуйся, о душах наших благоприятное предстательство;

Ра́дуйся, преподобне Александре, Свирский чудотворче.

Кондак 13

О великий и преславный чудотворче, преподобне отче наш Александре! Милостиво прияв сие малое моление наше, молитвами твоими сохрани нас от недугов душевных и телесных в жизни сей, и от грядущих мучений вечных избави, и сподоби нас вкупе с тобою во Царствии Небеснем выну пети Богу: Аллилу́иа.

Этот кондак читается трижды, затем икос 1-й «А́нгельский нрав имел еси…» и кондак 1-й «Избранный угодниче Христов и чудотворче…».

Молитва

О священная главо, ангеле земный и человече небесный, преподобне и Богоносне отче наш Александре, изрядный угодниче Пресвятыя и единосущныя Троицы, многия милости живущим во святей обители твоей и всем, с верою и любовию притекающим к тебе, являяй! Испроси нам вся к житию сему временному благопотребная, паче же к вечному спасению нашему нужная: пособствуй предстательством твоим, угодниче Бо́жий, да в мире глубоце пребудет святая православная Церковь Христо́ва, и во благостроении зиждется царство (Его), во всяком благочестии нерушимо: буди всем нам, чудотворче святый, во всякой скорби и обстоянии скорый помощник: наипаче же в час кончины нашея явися нам заступник благосердный, да не предани будем на мытарствах воздушных власти злобнаго миродержца, но да сподобимся непреткновеннаго восхода во Царствие Небе́сное. Ей, отче, молитвенниче наш присный! Не посрами упования нашего, не презри смиренных молений наших, но присно о нас пред престолом живоначальныя Троицы предстательствуй, да сподобимся вкупе с тобою и со всеми святыми, аще и недостойны есмы, в селениях райских славити величие, благодать и милость единаго в Троице Бо́га, Отца́ и Сы́на и Свята́го Ду́ха, во веки веков.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.

Примечания

1

Из Четьих-Миней святителя Димитрия Ростовского.

Вернуться